La Liga catòłega ła ze sta na liansa siglada inte el lujo del 1609, intrà i stati todeschi catòleghi in opozision a l'Union evanzèłega formada dai stati todeschi protestanti. Le tension intrà łe du lianse łe zera desbocae inte ła denomenada Guera dei trent'ani. La Liga catòłega ła ga sostituio ła liga de Landsberg, desolvesta par bancarota inte el 1599. El fondatore ła ze sta Màsimilian I de Baviera, che el ghene ze sta anca el so primo comandante zenerałe. Inte el 1609 i reałi de tanti picenini stati del Sacro Roman Inpero i se ghea reunio a Monaco par firmar el tratà, che i li inpegnava inte na liansa miłitare par nove ani. Verso del finir dei nove ani de liansa, ła ghe ze sta ła guera intrà Ferdinando II de Asburgo e Federico V Eletore Pałatin. L'Union evanzèłega, invese de partejar par Federico V contro de ła Liga catòłega, che ła sostegneva Ferdinando, el ghea preferio ła neutrałità col Tratà de Ulma. La Liga ła ghea dezemà Federico e el so ezèrsito inte ła Bataja de ła Montagna Bianca inte el ndar de ła prima faze de ła guera. La Liga catòłega ła ze sta de sevente desolvesta co ła Paze de Praga .